b'\n_START_ARTICLE_\nFolclorul muzical din Gorj\n_START_PARAGRAPH_\nFolclorul muzical din Gorj (sau muzica tradi\xc8\x9bional\xc4\x83 / \xc8\x9b\xc4\x83r\xc4\x83neasc\xc4\x83 din Gorj) este reprezentat\xc4\x83 de una dintre muzicile cele mai distinse ale genului tradi\xc8\x9bional rom\xc3\xa2nesc. El p\xc4\x83streaz\xc4\x83 doar piesele a c\xc4\x83ror calitate artistic\xc4\x83 este ne\xc3\xaendoielnic\xc4\x83, deoarece \xc3\xaen regiune circul\xc4\x83 \xc8\x99i piese mediocre, nevrednice de a fi antologate, dar semnificative pentru via\xc8\x9ba muzical\xc4\x83 gorjeneasc\xc4\x83 \xc3\xaen ansamblu. _NEWLINE_\xc3\x8encep\xc3\xa2nd cu anul 1949, muzica tradi\xc8\x9bional\xc4\x83 din Gorj intr\xc4\x83 \xc3\xaentr-un iminent declin, odat\xc4\x83 cu apari\xc8\x9bia orchestrelor populare oficiale, care i-au distrus cu r\xc3\xa2vn\xc4\x83, una c\xc3\xa2te una, notele distinctive, socotite prea rustice \xc8\x99i \xe2\x80\x9enecivilizate\xe2\x80\x9d. Cu sprijinul orchestrelor, \xe2\x80\x9earanjorilor\xe2\x80\x9d \xc8\x99i al c\xc3\xa2nt\xc4\x83re\xc8\x9bilor de muzic\xc4\x83 popular\xc4\x83, mediile au inventat un stil nou, care \xc3\xae\xc8\x99i propunea s\xc4\x83 aib\xc4\x83 o extensie teritorial\xc4\x83 dep\xc4\x83\xc8\x99ind limitele Gorjului \xe2\x80\x93 stilul \xe2\x80\x9eor\xc4\x83\xc8\x99enesc\xe2\x80\x9d. L\xc4\x83utarii l-au luat drept exemplu \xc8\x99i au \xc3\xaenceput s\xc4\x83 adopte cu curaj \xc3\xaen propria lor muzic\xc4\x83 melodii, formule melodico-ritmice \xc8\x99i ornamentale \xc8\x99i armonii de ansamblu folcloric.\n_START_SECTION_\nC\xc3\xa2ntecele lirice\n_START_PARAGRAPH_\nPe l\xc3\xa2ng\xc4\x83 crea\xc8\x9biile epice, cea mai mare parte a repertoriului muzical este dat\xc4\x83 de c\xc3\xa2ntecele lirice. \xc3\x8en multe din acestea apar r\xc4\x83m\xc4\x83\xc8\x99i\xc8\x9be balade\xc8\x99ti: dialogul baladesc (element al c\xc3\xa2ntecelor haiduce\xc8\x99ti), discu\xc8\x9bia dintre cuc \xc8\x99i turturea sau tendin\xc8\x9ba de a se povesti fapte. Lirica gorjeneasc\xc4\x83 se poate diviza \xc3\xaen dou\xc4\x83 categorii: doina (\xe2\x80\x9ec\xc3\xa2ntecul lung\xe2\x80\x9d gorjenesc) \xc8\x99i c\xc3\xa2ntecul propriu-zis, care la r\xc3\xa2ndul lui are mai multe subdiviziuni: c\xc3\xa2ntece haiduce\xc8\x99ti, c\xc3\xa2ntece de r\xc4\x83zboi, c\xc3\xa2ntece de c\xc4\x83t\xc4\x83nie, c\xc3\xa2ntece de oprimare social\xc4\x83 \xc8\x99i necaz, c\xc3\xa2ntece de dor \xc8\x99i dragoste, c\xc3\xa2ntece de \xc3\xaenstr\xc4\x83inare, c\xc3\xa2ntecele v\xc3\xa2rstelor etc._NEWLINE_Piesele cele mai de seam\xc4\x83 din Gorj sunt \xe2\x80\x9ec\xc3\xa2ntecele lungi\xe2\x80\x9d (doinele) - c\xc3\xa2ntece lirice lente, ornamentate \xc8\x99i cu o form\xc4\x83 deschis\xc4\x83 ce le distinge de c\xc3\xa2ntecele comune. Ele \xc3\xaenc\xc4\x83 se mai c\xc3\xa2nt\xc4\x83 \xc3\xaen \xc3\xaentreg jude\xc8\x9bul, la masa mare a nun\xc8\x9bii. De foarte multe ori, \xc3\xaen discursurile oficiale despre folclor, s-a afirmat c\xc4\x83 doina este genul muzical-poetic reprezentativ pentru cultura popular\xc4\x83 din Gorj. Aici, doina nu s-a l\xc4\x83sat influen\xc8\x9bat\xc4\x83 de versiunile folclorizate ale comuni\xc8\x99tilor prin imensele ansambluri folclorice, ea a r\xc4\x83mas vie, purtat\xc4\x83 de l\xc4\x83utari \xc8\x99i de rapsozi. Ace\xc8\x99tia o execut\xc4\x83 \xc3\xaen timpul oric\xc4\x83ror petreceri populare \xc3\xaen care participan\xc8\x9bii sunt aduna\xc8\x9bi \xc3\xaen jurul unei mese. Textele doinelor vechi din Gorj ilustreaz\xc4\x83 mai alese tema dragostei, av\xc3\xa2nd un pronun\xc8\x9bat caracter erotic.\n_START_SECTION_\nMuzica de joc\n_START_PARAGRAPH_\nDin mul\xc8\x9bimea de jocuri, distincte de alt\xc4\x83dat\xc4\x83 \xe2\x80\x93 \xe2\x80\x9ebr\xc3\xa2ul\xe2\x80\x9d, \xe2\x80\x9et\xc3\xa2rcolul\xe2\x80\x9d, \xe2\x80\x9eungurica\xe2\x80\x9d, \xe2\x80\x9e\xc8\x99chioapa\xe2\x80\x9d, \xe2\x80\x9erustemul\xe2\x80\x9d, \xe2\x80\x9ebordeia\xc8\x99ul\xe2\x80\x9d, \xe2\x80\x9efrunza\xe2\x80\x9d... \xe2\x80\x93 gorjenii le-au p\xc4\x83strat ast\xc4\x83zi doar pe cele mai populare \xc8\x99i cu circula\xc8\x9bie mai extins\xc4\x83: \xe2\x80\x9ehora de m\xc3\xa2n\xc4\x83\xe2\x80\x9d \xc8\x99i \xe2\x80\x9es\xc3\xa2rba\xe2\x80\x9d. _NEWLINE_Hora este legat\xc4\x83 de actele rituale din cursul nun\xc8\x9bii, dar \xc8\x99i de alte ocazii \xc3\xaen care comunit\xc4\x83\xc8\x9bile simt nevoia s\xc4\x83 se solidarizeze (sau mai degrab\xc4\x83: tradi\xc8\x9bia le impune s\xc4\x83 se solidarizeze). S\xc3\xa2rba este manifestarea energic\xc4\x83, exploziv\xc4\x83 chiar, a acestei solidariz\xc4\x83ri. To\xc8\x9bi gorjenii le joac\xc4\x83 f\xc4\x83r\xc4\x83 gre\xc8\x99 pe am\xc3\xa2ndou\xc4\x83, oric\xc3\xa2nd \xc8\x99i oriunde, inclusiv \xc3\xaen restaurantele de lux din ora\xc8\x99ul T\xc3\xa2rgu Jiu. Jocurile au muzici destul de amestecate. Unele p\xc4\x83streaz\xc4\x83 o amprent\xc4\x83 gorjeneasc\xc4\x83 net\xc4\x83, altele resimt pe de o parte influen\xc8\x9ba muzicilor din provinciile apropiate \xe2\x80\x93 Banat, Muntenia \xe2\x80\x93 pe de alt\xc4\x83 parte influen\xc8\x9ba muzicii promovate de ansamblurile folclorice._NEWLINE_\xc3\x8en ele, l\xc4\x83utarii inoveaz\xc4\x83 \xc8\x99i improvizeaz\xc4\x83 viguros \xc8\x99i \xc3\xaen deplin\xc4\x83 libertate. \xc3\x8en primul r\xc3\xa2nd, ei l\xc4\x83rgesc \xc8\x99i flexibilizeaz\xc4\x83 structura sec\xc8\x9biunilor, care pe traseul discursului muzical reapar \xc3\xaen forme mereu \xc3\xaennoite; \xc3\xaen al doilea r\xc3\xa2nd, ei extind forma global\xc4\x83 a pieselor; \xc8\x99i unesc melodiile diferite \xc3\xaen suite, unde c\xc3\xa2teodat\xc4\x83 le \xc8\x99i amestec\xc4\x83, exploat\xc3\xa2ndu-le frazele comune sau similare: rezultatul este o muzic\xc4\x83 complex\xc4\x83, \xc3\xaen care componentele \xc8\x99i-au topit grani\xc8\x9bele, un fel de \xe2\x80\x9eoper\xc4\x83 deschis\xc4\x83\xe2\x80\x9d irepetabil\xc4\x83, fotografie sonor\xc4\x83 a momentului interpret\xc4\x83rii.\n_START_SECTION_\nSatul l\xc4\x83ut\xc4\x83resc P\xc3\xa2r\xc3\xa2u de pripor\n_START_PARAGRAPH_\nP\xc3\xa2r\xc3\xa2u de Pripor este un sat \xc3\xaen care majoritatea locuitorilor sunt muzican\xc8\x9bi profesioni\xc8\x99ti. E locuit de c\xc3\xa2teva clanuri familiale: Argint, C\xc4\x83l\xc4\x83u, Enoiu, Muscurici, Pobirci, Rap, Zl\xc4\x83taru. Muzican\xc8\x9bii schimb\xc4\x83 uneori un instrument cu altul, dup\xc4\x83 \xc3\xaemprejur\xc4\x83ri: la masa mare a nun\xc8\x9bilor spre exemplu, acordeonistul sau un alt instrumentist se instaleaz\xc4\x83 pentru toat\xc4\x83 durata nop\xc8\x9bii \xc3\xaen fa\xc8\x9ba orgii, \xc3\xaen a c\xc4\x83rei memorie a inclus inclus timbrurile \xc8\x99i formulele de acompaniament ale instrumentelor din taraful vremurilor mai vechi: chitara, viola \xc8\x99i basul. Majoritatea familiilor din sat sunt \xc3\xaenrudite prin s\xc3\xa2nge sau prin alian\xc8\x9b\xc4\x83. Fiecare din ele \xc8\x99i-a constituit taraful propriu, pe care \xc3\xael restr\xc3\xa2nge sau \xe2\x80\x93 pentru petrecerile mai ample \xe2\x80\x93 \xc3\xael l\xc4\x83rge\xc8\x99te prin cooptarea unor muzican\xc8\x9bi din alte familii._NEWLINE_Rela\xc8\x9biile de rudenie \xc8\x99i cele profesionale se conjug\xc4\x83 \xc8\x99i re-conjug\xc4\x83, dup\xc4\x83 formule mereu schimb\xc4\x83toare, \xc3\xaenv\xc4\x83luind satul \xc3\xaentr-o plas\xc4\x83 de alian\xc8\x9be \xc8\x99i rivalit\xc4\x83\xc8\x9bi (fiecare taraf de familie \xc3\xaencearc\xc4\x83 s\xc4\x83 atrag\xc4\x83 clien\xc8\x9bi, \xc3\xaen detrimentul celorlalte), de prietenii \xc8\x99i du\xc8\x99m\xc4\x83nii (legate deseori de \xc3\xaemp\xc4\x83r\xc8\x9birea banilor proveni\xc8\x9bi din bac\xc8\x99i\xc8\x99uri), de disponibilit\xc4\x83\xc8\x9bi \xc8\x99i indisponibilit\xc4\x83\xc8\x9bi de cooperare. Dimpreun\xc4\x83, toate acestea creeaz\xc4\x83 un climat de emula\xc8\x9bie benefic pentru profesionalismul muzican\xc8\x9bilor s\xc4\x83i._NEWLINE_Un sat de l\xc4\x83utari - a\xc8\x99a cum este \xc8\x99i P\xc3\xa2r\xc3\xa2u de Pripor \xe2\x80\x93 este \xc3\xaentotdeauna \xc8\x99i oriunde \xc3\xaen Rom\xc3\xa2nia locul \xc3\xaen care \xc3\xaei po\xc8\x9bi \xc3\xaent\xc3\xa2lni pe cei mai buni muzicieni populari din regiune; \xc8\x99i locul \xc3\xaen care muzica se \xc3\xaennoie\xc8\x99te cel mai radical, dar \xc3\xaen acela\xc8\x99i timp \xc3\xae\xc8\x99i conserv\xc4\x83, cu surprinz\xc4\x83toare fidelitate, straturi de mare vechime.'